《次蒋檐斯韵寄白下沈景范》
清代·陈梓

东风已送梅花去，羌笛何劳向天诉。山阳有客逐江云，诗瓢却傍金陵住。

金陵酒贱愁易消，春深不作怀春句。莫愁湖上听吴歌，月子湾湾挂杨树。

有情那得不思家，登楼应诵《归田赋》。三月杨花扑地飞，马头认取来时路。

吴蚕上箔麦登场，待尔田家醉眠处。

作者简介：（1683—1759）清浙江馀姚人，侨寓秀水，字俯恭，又字古铭，或古民，号一斋。从张履祥弟子姚瑚游。雍正间举孝廉方正不就。工书善诗词，行草直造晋入堂奥，善识别金石彝器。晚居临山，聚徒讲学。有《四书质疑》、《志仁困知记疑》、《重辑杨园年谱》、《删后诗文存》等。